CELEX: C2004/146/05
Language: el
Date: 2004-05-29 00:00:00
Title: Υπόθεση C-175/04: Προσφυγή του Βασιλείου της Ισπανίας κατά της Επιτροπής της Ευρωπαϊκής Ενώσεως, που ασκήθηκε στις 13 Απριλίου 2004

29.5.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 146/4
            
         Προσφυγή του Βασιλείου της Ισπανίας κατά της Επιτροπής της Ευρωπαϊκής Ενώσεως, που ασκήθηκε στις 13 Απριλίου 2004
   (Υπόθεση C-175/04)
   (2004/C 146/05)
   Το Βασίλειο της Ισπανίας, επροσωπούμενο από τη Lourdes Fraguas Gadea, Abogado del Estado, με τόπο επιδόσεων στο Λουξεμβούργο, άσκησε στις 13 Απριλίου 2003 προσφυγή ενώπιον του Δικαστηρίου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Το προσφεύγον ζητεί από το Δικαστήριο:
   
               —
            
            
               να ακυρώσει την απόφαση της Επιτροπής της 4ης Φεβρουαρίου 2004 (1), κατά το μέρος που αφορά τον αποκλεισμό της Ισπανίας λόγω «ανεπαρκών ποιοτικών ελέγχων» (7 314 117 ευρώ), όσον αφορά τις ενισχύσεις προς την παραγωγή για τους μεταποιητές τομάτας, και τον αποκλεισμό «λόγω μη τηρήσεως του χρονοδιαγράμματος παραδόσεων» (1 277 630,65 ευρώ), όσον αφορά τις ενισχύσεις προς τους παραγωγούς ορισμένων εσπεριδοειδών,
            
         
               —
            
            
               να καταδικάσει το καθού όργανο στα δικαστικά έξοδα.
            
         Ισχυρισμοί και κύρια επιχειρήματα:
   Ενίσχυση της παραγωγής υπέρ των μεταποιητών τομάτας:
   Οι υπηρεσίες της Επιτροπής θεωρούν ότι η διαδικασία που ακολουθείται σε σχέση με τον ποιοτικό έλεγχο των τελικών προϊόντων δεν είναι σύμφωνη με το άρθρο 15 του κανονισμού (ΕΚ) 504/97 της Επιτροπής, της 19ης Μαρτίου 1997, περί καθορισμού των λεπτομερειών εφαρμογής του κανονισμού (ΕΚ) 2201/96 του Συμβουλίου όσον αφορά το καθεστώς ενίσχυσης στην παραγωγή στον τομέα των μεταποιημένων προϊόντων με βάση τα οπωροκηπευτικά. Ως εκ τούτου, προτείνουν δημοσιονομική διόρθωση της τάξεως του 10 % επί του συνόλου των εξόδων που πραγματοποιούνται σχετικά με την ενίσχυση αυτή προς το κράτος μέλος. Εντούτοις, στην Ισπανία πραγματοποιούνται ετησίως έλεγχοι στο σύνολο των επιχειρήσεων καθ' όλη την περίοδο εμπορίας. Εξάλλου, σύμφωνα με το άρθρο 15, παράγραφος 1, στοιχείο α', του κανονισμού 504/97, στις επιλεγμένες επιχειρήσεις («δειγματοληπτικός έλεγχος») πραγματοποιείται επιπλέον αναλυτικός έλεγχος των τελικών προϊόντων που μπορούν να αποτελέσουν αντικείμενο αιτήσεως ενισχύσεως, πράγμα που δεν σημαίνει, όμως, ότι οι λοιπές επιχειρήσεις προέβησαν σε παρατυπίες.
   Ενίσχυση προς τους παραγωγούς ορισμένων εσπεριδοειδών:
   Οι υπηρεσίες της Επιτροπής στηρίζουν την πρόταση της δημοσιονομικής διορθώσεως στη μεταφορά των συμφωνημένων ποσοτήτων μεταξύ διαφόρων περιόδων παραδόσεως. Ωστόσο, κατά την περίοδο εμπορίας 1997-1998 σημειώθηκαν στην Ισπανία βροχοπτώσεις πολύ περισσότερες των συνήθων, οι οποίες προκάλεσαν σε ορισμένες επαρχίες ή περιοχές δυσκολίες κατά τη συγκομιδή των ήδη ώριμων οπωρών, καθώς και καθυστερήσεις στην ωρίμανση πιο όψιμων ποικιλιών. Οι συνθήκες αυτές τροποποίησαν τα χρονοδιαγράμματα παραδόσεως που περιλαμβάνονταν στις συμβάσεις. Οι ισπανικές αρχές επικαλέστηκαν από την πρώτη στιγμή ανωτέρα βία. Επιπλέον, κατά την περίοδο εμπορίας 1997-1998 δεν υπήρχε για τις πολυετείς συμβάσεις ρύθμιση των μεταφορών μεταξύ των ποσοτήτων που προβλέπονται κάθε τρίμηνο στο χρονοδιάγραμμα. Για τον λόγο αυτόν, και εφόσον ο κανονισμός δεν το προβλέπει ρητώς, οι ως άνω συμπεριφορές δεν μπορούν να θεωρηθούν παράνομες, λαμβανομένου μάλιστα υπόψη ότι σε μεταγενέστερες περιόδους εμπορίας επετράπησαν μεταφορές συμφωνημένων ποσοτήτων μεταξύ διαφορετικών περιόδων παραδόσεως.
   
      (1)  Απόφαση 2004/136/ΕΚ της Επιτροπής, της 4ης Φεβρουαρίου 2004, σχετικά με τον αποκλεισμό από την κοινοτική χρηματοδότηση ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων (ΕΕ  L 40, σ. 31).